PMIndiaData/PMIndiaSum huggingface dataset:
ପ୍ରବାସୀ ଓ ସ୍ୱଦେଶ ପ୍ରତ୍ୟାବର୍ତ୍ତନ କରୁଥିବା ଲୋକମାନଙ୍କ ସହାୟତା ତଥା ଥଇଥାନ ଲାଗି ବୃହତ ଯୋଜନାକୁ କ୍ୟାବିନେଟ ମଞ୍ଜୁରି

ପ୍ରବାସୀ ଏବଂ ସ୍ୱଦେଶ ପ୍ରତ୍ୟାବର୍ତ୍ତନ କରୁଥିବା ଲୋକମାନଙ୍କ ସହାୟତା ଏବଂ ଥଇଥାନ ଲାଗି ଏକ ବଡ ଯୋଜନାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଞ୍ଜୁର କରିଛନ୍ତି । ବୃହତ ଯୋଜନା ଅନ୍ତର୍ଗତ ଗୃହ ମନ୍ତ୍ରଣାଳୟର 8ଟି ବର୍ତ୍ତମାନର ଯୋଜନା ମାର୍ଚ୍ଚ, 2020 ପର୍ଯ୍ୟନ୍ତ ଜାରି ରଖିବା ପ୍ରସ୍ତାବକୁ ମଧ୍ୟ କ୍ୟାବିନେଟ ଅନୁମୋଦନ ମିଳିଛି । ଆର୍ଥିକ ପ୍ରଭାବ : 2017-18 ଠାରୁ 2019-20 ସମୟରେ ଏହି ଉଦ୍ଦେଶ୍ୟ ଲାଗି ଆର୍ଥିକ ବ୍ୟୟ ଆନୁମାନିକ 3083 କୋଟି ଟଙ୍କା ହେବ । ବର୍ଷୱାରୀ ଆର୍ଥିକ ବ୍ୟୟ ଅଟକଳ 2017-18 ବର୍ଷ ଲାଗି 911 କୋଟି ଟଙ୍କା, 2018-19 ଲାଗି 1372 କୋଟି ଟଙ୍କା ଏବଂ 2019-20 ବର୍ଷ ଲାଗି 900 କୋଟି ଟଙ୍କା ଅଟେ । ଲାଭ : ଏହି ଯୋଜନା ଦ୍ୱାରା ଶରଣାର୍ଥୀ, ବିସ୍ଥାପିତ ଲୋକ ଆତଙ୍କ/ଜାତିଭିତ୍ତିକ ହିଂସାରେ ପୀଡ଼ିତ ଏବଂ ସୀମାରେ ହେଉଥିବା ଗୁଳିମାଡ଼ରେ ପୀଡ଼ିତ ଏବଂ ଖଣି/ଆଇଇଡି ବିସ୍ଫୋରଣ ଏବଂ ସାମ୍ପ୍ରଦାୟିକ ହିଂସାରେ ପୀଡ଼ିତ ଲୋକମାନଙ୍କ ସହାୟତା ଏବଂ ଥଇଥାନ ପ୍ରଦାନ କରାଯିବ । ବିବରଣୀ : ମଞ୍ଜୁର କରାଯାଇଥିବା 8ଟି ଯୋଜନା ବର୍ତ୍ତମାନ ପ୍ରଚଳିତ ଅଛି ଏବଂ ମଞ୍ଜୁରୀପ୍ରାପ୍ତ ନିର୍ଦ୍ଦେଶ ଅନୁଯାୟୀ ଯୋଜନାର ଲାଭକୁ ନିର୍ଦ୍ଧାରିତ ସମୂହଙ୍କ ନିକଟରେ ପହଁଚାଯିବ । ଯୋଜନାଗୁଡ଼ିକ ନିମ୍ନରେ ଦିଆଗଲା : ପାକ ଅଧିକୃତ ଜାମ୍ମୁ କାଶ୍ମୀର (ପିଓକେ)ରୁ ବିସ୍ଥାପିତ ପରିବାର ଏବଂ ଜାମ୍ମୁ କାଶ୍ମୀର ରାଜ୍ୟରେ ରହୁଥିବା ଚାମ୍ବମାନଙ୍କର ଥଇଥାନ ଲାଗି ସମ୍ପୂର୍ଣ୍ଣ କେନ୍ଦ୍ରୀୟ ସହାୟତା । ସୀମା ଭୂମି ବୁଝାମଣା ଅନ୍ତର୍ଗତ ଭାରତ ଏବଂ ବାଂଲାଦେଶ ମଧ୍ୟରେ ଜନବସତି ଇଲାକାର ହସ୍ତାନ୍ତର ପରେ ବାଂଲାଦେଶ ଏବଂ କୁଚବିହାର ଜିଲ୍ଲାର ଜନବସତି ଇଲାକାରେ ଥଇଥାନ ପ୍ୟାକେଜ ଏବଂ ଭିତ୍ତିଭୂମି ବିକାଶ । ତାମିଲନାଡ଼ୁ ଏବଂ ଓଡ଼ିଶାର କ୍ୟାମ୍ପରେ ରହୁଥିବା ଶ୍ରୀଲଙ୍କା ଶରଣାର୍ଥୀମାନଙ୍କୁ ରିଲିଫ ସହାୟତା । ତିବ୍ବତୀୟ ଶରଣାର୍ଥୀସ୍ଥଳରେ ପ୍ରଶାସନିକ ଏବଂ ସାମାଜିକ କଲ୍ୟାଣ ବ୍ୟୟ ନିମନ୍ତେ ପାଞ୍ଚ ବର୍ଷ ପର୍ଯ୍ୟନ୍ତ କେନ୍ଦ୍ରୀୟ ତିବ୍ବତୀୟ ଥଇଥାନ ସମିତି (ସିଟିଆରସି)କୁ ଆର୍ଥିକ ସହାୟତା । ତ୍ରିପୁରାର ଥଇଥାନ ଶିବିରରେ ରହୁଥିବା ବ୍ରୁସର ରକ୍ଷଣାବେକ୍ଷଣ ଲାଗି ତ୍ରିପୁରା ସରକାରଙ୍କୁ ଆର୍ଥିକ ସହାୟତା । ତ୍ରିପୁରାର ବ୍ରୁସ/ରିୟାଙ୍ଗ ପରିବାରଗୁଡ଼ିକୁ ମିଜୋରାମରେ ଥଇଥାନ । 1984 ଶିଖ ବିରୋଧୀ ଦଙ୍ଗାରେ ମୃତକଙ୍କ ପାଇଁ ଥଇଥାନ ରାଶି ବୃଦ୍ଧି କରି ପାଞ୍ଚ ଲକ୍ଷ ଟଙ୍କା କରାଗଲା । ଆତଙ୍କ/ଜାତିଗତ ହିଂସାରେ ଏବଂ ସୀମା ପାର ଫାୟାରିଂରେ ଏବଂ ଖଣି/ଆଇଇଡି ବିସ୍ଫୋରଣର ପୀଡ଼ିତମାନଙ୍କ ସହାୟତା ଲାଗି କେନ୍ଦ୍ରୀୟ ଯୋଜନା ।
ଦ୍ୱୀପାଞ୍ଚଳଗୁଡିକର ସାମଗ୍ରୀକ ବିକାଶ ଓ ଅଗ୍ରଗତି ସମୀକ୍ଷା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଦ୍ୱୀପାଂଚଳଗୁଡିକର ସାମଗ୍ରୀକ ବିକାଶ ପାଇଁ ହୋଇଥିବା ଅଗ୍ରଗତି ସମୀକ୍ଷା କରିଥିଲେ । ଜୁନ ପହିଲା, 2017ରେ କେନ୍ଦ୍ର ସରକାର ଦ୍ୱୀପାଞ୍ଚଳ ବିକାଶ ସଂସ୍ଥା ଗଠନ କରିଥିଲେ । 26ଟି ଦ୍ୱୀପକୁ ସାମଗ୍ରୀକ ବିକାଶ ପାଇଁ ଚୟନ କରାଯାଇଥିଲା । ଗୁରୁତ୍ୱପୂର୍ଣ୍ଣ ଭିତ୍ତିଭୂମି ପ୍ରକଳ୍ପ, ଡିଜିଟାଲ ଯୋଗାଯୋଗ, ସବୁଜ ଶକ୍ତି, ଲବଣ ଶୋଧନ ପ୍ଲାଂଟ, ବର୍ଜ୍ୟ ପରିଚାଳନା, ମତ୍ସ୍ୟଚାଷକୁ ପ୍ରୋତ୍ସାହନ ଏବଂ ପର୍ଯ୍ୟଟନ ଆଧାରିତ ପ୍ରକଳ୍ପ ସମେତ ସାମଗ୍ରୀକ ବିକାଶର ଉପାଦାନ ସମ୍ପର୍କରେ ନୀତି ଆୟୋଗ ଏକ ପ୍ରଦର୍ଶନ କରିଥିଲେ । ଆଣ୍ଡାମାନ ନିକୋବର ଦ୍ୱୀପରେ ହୋଇଥିବା କାର୍ଯ୍ୟର ସମୀକ୍ଷା କରି ପ୍ରଧାନମନ୍ତ୍ରୀ ପର୍ଯ୍ୟଟନ ବିକାଶ ପାଇଁ ଚିହ୍ନଟ ହୋଇଥିବା କ୍ଷେତ୍ରରେ ପର୍ଯ୍ୟଟନ ଆଧାରିତ ଇକୋ ସିଷ୍ଟମ ବିକଶିତ କରିବାର ଆବଶ୍ୟକତା ଉପରେ ଗୁରୁତ୍ୱାରୋପ କରିଥିଲେ । ଶକ୍ତି କ୍ଷେତ୍ରରେ ଦ୍ୱୀପଗୁଡ଼ିକୁ ଆତ୍ମନିର୍ଭରଶୀଳ କରିବା ଲାଗି ସେ ଆହ୍ୱାନ କରିଥିଲେ ଯାହା ସୌର ଶକ୍ତି ଉପରେ ଆଧାରିତ ହୋଇଥିବ । ଆଣ୍ଡାମାନ ଏବଂ ନିକୋବର ଦ୍ୱୀପକୁ ଯାଉଥିବା ବିଦେଶୀଙ୍କ ପାଇଁ ନିଷିଦ୍ଧାଂଚଳରେ ପ୍ରବେଶ ଅନୁମତି ଲାଗି ସ୍ଵରାଷ୍ଟ୍ର ମନ୍ତ୍ରଣାଳୟ ନେଇଥିବା ନିଷ୍ପତ୍ତି ସମ୍ପର୍କରେ ମଧ୍ୟ ପ୍ରଧାନମନ୍ତ୍ରୀଙ୍କୁ ବିସ୍ତୃତ ସୂଚନା ଦିଆଯାଇଥିଲା । ଦକ୍ଷିଣ ପୂର୍ବ ଏସିଆ ସହିତ ଏସବୁ ଦ୍ୱୀପଗୁଡ଼ିକର ବ୍ୟାପକ ଯୋଗାଯୋଗ ବିଷୟରେ ମଧ୍ୟ ଆଲୋଚନା କରାଯାଇଥିଲା । ଲାକ୍ଷାଦ୍ୱୀପରେ ବିକାଶମୂଳକ କାର୍ଯ୍ୟର ଅଗ୍ରଗତି ସମ୍ପର୍କରେ ସମୀକ୍ଷା ସମୟରେ ପ୍ରଧାନମନ୍ତ୍ରୀଙ୍କୁ ଟୁନା ମାଛ ଚାଷ ଏବଂ “ଲାକ୍ଷାଦ୍ୱୀପ ଟୁନା”କୁ ସ୍ୱତନ୍ତ୍ର ପରିଚୟ ଦେବା ପାଇଁ ନିଆଯାଇଥିବା ପଦକ୍ଷେପ ସମ୍ପର୍କରେ ଅବଗତ କରାଯାଇଥିଲା । ସ୍ୱଚ୍ଛତା ଦିଗରେ ଲାକ୍ଷାଦ୍ୱୀପର ପଦକ୍ଷେପକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ଉଭୟ ଆଣ୍ଡାମାନ ଓ ନିକୋବର ଦ୍ୱୀପସମୂହ ଏବଂ ଲାକ୍ଷାଦ୍ୱୀପରେ ଗୁରୁତ୍ୱପୂର୍ଣ୍ଣ ଭିତ୍ତିଭୂମି ପ୍ରକଳ୍ପର ବିକାଶ ସମ୍ପର୍କରେ ମଧ୍ୟ ଆଲୋଚନା କରାଯାଇଥିଲା । ସାମୁଦ୍ରିକ ଶୈବାଳ ଏବଂ କୃଷି କ୍ଷେତ୍ର ପାଇଁ ସହାୟକ ଅନ୍ୟ କାର୍ଯ୍ୟକ୍ରମ ସମ୍ପର୍କରେ ରହିଥିବା ସମ୍ଭାବନାକୁ ଉଜାଗର କରିବା ଲାଗି ପ୍ରଧାନମନ୍ତ୍ରୀ ସମ୍ପୃକ୍ତ ଅଧିକାରୀମାନଙ୍କୁ ଆଦେଶ ଦେଇଥିଲେ । ଏହି ବୈଠକରେ ସ୍ୱରାଷ୍ଟ୍ରମନ୍ତ୍ରୀ ଶ୍ରୀ ରାଜନାଥ ସିଂ, ଆଣ୍ଡାମାନ ଏବଂ ନିକୋବର ଦ୍ୱୀପ ସମୂହ ତଥା ଲାକ୍ଷାଦ୍ୱୀପର ରାଜ୍ୟପାଳଗଣ, ନୀତି ଆୟୋଗ ମୁଖ୍ୟ କାର୍ଯ୍ୟନିର୍ବାହୀ ଏବଂ କେନ୍ଦ୍ର ସରକାରଙ୍କ ବରିଷ୍ଠ ଅଧିକାରୀମାନେ ଉପସ୍ଥିତ ଥିଲେ ।
ସୀମା ଶୁଳ୍କ ମାମଲାରେ ପାରସ୍ପରିକ ସହଯୋଗ ପାଇଁ ଭାରତ ଓ ଆର୍ମେନିଆ ମଧ୍ୟରେ ଚୁକ୍ତିକୁ କ୍ୟାବିନେଟର ମଞ୍ଜୁରି

ସୀମା ଶୁଳ୍କ ମାମଲାରେ ପାରସ୍ପରିକ ସହଯୋଗ ଓ ସହାୟତା ନିମନ୍ତେ ଭାରତ ଓ ଆର୍ମେନିଆ ମଧ୍ୟରେ ସ୍ୱାକ୍ଷର ହେବାକୁ ଥିବା ଚୁକ୍ତି ଓ ଅନୁସମର୍ଥନକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ପ୍ରଦାନ କରାଯାଇଛି । ଉଭୟ ରାଷ୍ଟ୍ରର ସରକାରଙ୍କ ଅନୁମୋଦନ ପରେ ଦୁଇ ଦେଶ ମଧ୍ୟରେ ବୁଝାମଣା ସ୍ୱାକ୍ଷର ହେବ । ଏହି ବୁଝାମଣା ଲାଗୁ ହେବା ପାଇଁ ଜରୁରୀ ଜାତୀୟ ଆଇନଗତ ଆବଶ୍ୟକତାକୁ ପୂରଣ କରାଯାଇ ସାରିଥିବା ସମ୍ପର୍କରେ ଚୁକ୍ତିବଦ୍ଧ ହେବାକୁ ଥିବା ପକ୍ଷ ପରସ୍ପରକୁ ନିଜର କୂଟନୀତିକ ମାଧ୍ୟମରେ ଅବଗତ କରାଇବା ପରେ ଦ୍ୱିତୀୟ ମାସର ପ୍ରଥମ ଦିନରୁ ଏହା କାର୍ଯ୍ୟକ୍ଷମ ହେବ । ଏହି ବୁଝାମଣା ଦ୍ୱାରା ସୀମା ଶୁଳ୍କ ଅପରାଧର ତଦନ୍ତ ଓ ମୁକାବିଲା ପାଇଁ ଆବଶ୍ୟକ ସୂଚନା ଆଦାନ ପ୍ରଦାନ କରାଇବା ସହାୟକ ହେବ । ଏହା ଦ୍ୱାରା ଦୁଇ ଦେଶ ମଧ୍ୟରେ ବାଣିଜ୍ୟ ଓ ବୈଧ ସାମଗ୍ରୀ କାରବାରର ସୁବିଧା ମଧ୍ୟ ମିଳିପାରିବ ।
ବିଶ୍ୱ ଉପଭୋକ୍ତା ଅଧିକାର ଦିବସ ଅବସରରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ବିଶ୍ୱ ଉପଭୋକ୍ତା ଅଧିକାର ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ବିଶ୍ୱ ଉପଭୋକ୍ତା ଅଧିକାର ଦିବସ ଅବସରରେ ଅଭିନନ୍ଦନ । ଅର୍ଥବ୍ୟବସ୍ଥା କ୍ଷେତ୍ରରେ ଉପଭୋକ୍ତା ଏକ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିଥା’ନ୍ତି । ଭାରତ ସରକାର କେବଳ ଉପଭୋକ୍ତାଙ୍କ ସୁରକ୍ଷା ଉପରେ ଧ୍ୟାନ ଦେଉନାହାନ୍ତି ବରଂ ଉପଭୋକ୍ତାଙ୍କ ସମୃଦ୍ଧି ଉପରେ ମଧ୍ୟ ଗୁରୁତ୍ୱ ପ୍ରଦାନ କରୁଛନ୍ତି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ବିହାର ଦୁର୍ଘଟଣାରେ ଜୀବନହାନି ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିହାର ସଡକ ଦୁର୍ଘଟଣାରେ ଜୀବନହାନି ହେତୁ ଗଭୀର ଦୁଃଖ ଓ ଶୋକ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ବିହାରର ଆରାରିଆଠାରେ ସଡକ ଦୁର୍ଘଟଣାରେ ମୁଁ ଅତ୍ୟନ୍ତ ବ୍ୟଥିତ ଓ ମର୍ମାହତ । ମୃତକଙ୍କ ପରିଜନଙ୍କ ପ୍ରତି ମୋର ସମସ୍ତ ସମବେଦନା । ଆହତମାନଙ୍କ ଆଶୁ ଆରୋଗ୍ୟ କାମନା କରୁଛି” ।
ପି ଭି ସିନ୍ଧୁଙ୍କୁ ତାଙ୍କର ପ୍ରଥମ ସିଙ୍ଗାପୁର ଓପନ୍ ଟାଇଟଲ୍ ଜିତିବା ପାଇଁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପି ଭି ସିନ୍ଧୁଙ୍କୁ ତାଙ୍କର ପ୍ରଥମ ସିଙ୍ଗାପୁର ଓପନ୍ ଟାଇଟଲ୍ ଜିତିବା ପାଇଁ ଅଭିନନ୍ଦନ ଜଣାଇଛନ୍ତି । ଶ୍ରୀ ମୋଦୀ ଏହା ମଧ୍ୟ କହିଛନ୍ତି ଯେ ଏହା ଦେଶ ପାଇଁ ଗର୍ବର ମୁହୂର୍ତ୍ତ ଏବଂ ଆଗାମୀ ଖେଳାଳିଙ୍କୁ ମଧ୍ୟ ପ୍ରେରଣା ଯୋଗାଇବ । କେନ୍ଦ୍ର କ୍ରୀଡ଼ା ମନ୍ତ୍ରୀ ଶ୍ରୀ ଅନୁରାଗ ସିଂହ ଠାକୁରଙ୍କ ଏକ ଟୁଇଟର ଉତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ମୁଁ ପ୍ରଥମ ସିଙ୍ଗାପୁର ଓପନ୍ ଟାଇଟଲ୍ ଜିତିବା ପାଇଁ ପି ଭି ସିନ୍ଧୁଙ୍କୁ ଅଭିନନ୍ଦନ ଜଣାଉଛି । ସେ ପୁଣିଥରେ ନିଜର ଅତୁଳନୀୟ କ୍ରୀଡ଼ା ପ୍ରତିଭା ପ୍ରଦର୍ଶନ କରିଛନ୍ତି ଏବଂ ସଫଳତା ହାସଲ କରିଛନ୍ତି । ଏହା ଦେଶ ପାଇଁ ଏକ ଗର୍ବର ମୁହୂର୍ତ୍ତ ଏବଂ ଆଗାମୀ ଖେଳାଳିଙ୍କୁ ମଧ୍ୟ ପ୍ରେରଣା ଯୋଗାଇବ ।”
1918 ରେ ହାଇଫା ମୁକ୍ତି ଯୁଦ୍ଧରେ ସହିଦ ଭାରତୀୟ ଯବାନଙ୍କୁ ଅଭିବାଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସହିଦ ଭାରତୀୟ ଯବାନ, ଯେଉଁ ମାନେକି 1918 ର ହାଇଫା ମୁକ୍ତି ଯୁଦ୍ଧରେ ଆତ୍ମବଳି ଦେଇଥିଲେ ସେମାନଙ୍କୁ ସ୍ମରଣ କରି ଅଭିବାଦନ ଜଣାଇଛନ୍ତି । “ ହାଇଫା ଦିବସରେ ସାହାସୀ ଭାରତୀୟ ଯବାନମାନଙ୍କୁ ସାଲ୍ୟୁଟ କରୁଛି, ଯେଉଁମାନେ 1918 ରେ ହାଇଫା ମୁକ୍ତି ଯୁଦ୍ଧରେ ବଳିଦାନ ଦେଇଛନ୍ତି । ଜୁଲାଇ ମାସରେ ବ୍ୟକ୍ତିଗତ ଭାବେ ହାଇଫା ପରିଦର୍ଶନ କରି ବୀର ଯବାନମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିବାର ସୌଭାଗ୍ୟ ପ୍ରାପ୍ତ ହୋଇଥିବାରୁ ଅତ୍ୟନ୍ତ ଆନନ୍ଦିତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମୁଦ୍ରା ଯୋଜନାର ହିତାଧିକାରୀଙ୍କ ସହ ଆସନ୍ତାକାଲି ଆଲୋଚନା କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଜାତୀୟ ରାଜଧାନୀ ନୂଆଦିଲ୍ଲୀରେ ଆୟୋଜିତ ହେବାକୁ ଥିବା ଏକ କାର୍ଯ୍ୟକ୍ରମରେ ମୁଦ୍ରା ଯୋଜନାର 100ରୁ ଉର୍ଦ୍ଧ୍ଵ ହିତାଧିକାରୀମାନଙ୍କ ସହିତ ଆଲୋଚନା କରିବେ । ବିନା ଗ୍ୟାରେଂଟିରେ ସହଜ ଋଣ ଯୋଗାଇ ଦେଇ ଯୁବକମାନଙ୍କ ମଧ୍ୟରେ ଉଦ୍ୟୋଗୀ ମନୋଭାବ/ଉତ୍ସାହକୁ ପ୍ରୋତ୍ସାହନ ଦେବା ଉଦ୍ଦେଶ୍ୟରେ ପ୍ରଧାନମନ୍ତ୍ରୀ ମୁଦ୍ରା ଯୋଜନା (ପିଏମଏଏମୱାଇ) ଫ୍ଲାଗସିପ କାର୍ଯ୍ୟକ୍ରମ ଭାବେ ରୂପାୟନ କରାଯାଉଛି । 23 ମାର୍ଚ୍ଚ, 2018 ସୁଦ୍ଧା 2,28,144.72 କୋଟି ଟଙ୍କାର 4,53,51,509 ଟି ଋଣ ମଞ୍ଜୁର କରାଯାଇଛି । ଏହି ଯୋଜନାରେ ମୋଟ 220596.05 କୋଟି ଟଙ୍କାର ଋଣ ଯୋଗାଇ ଦିଆଯାଇସାରିଛି । ଅଣ-କର୍ପୋରେଟ କ୍ଷୁଦ୍ର ବ୍ୟବସାୟ କ୍ଷେତ୍ର (ଏନସିଏସବିଏସ)ଗୁଡ଼ିକ ପାଇଁ ଆର୍ଥିକ ସହାୟତା ଏବଂ ପ୍ରୋତ୍ସାହନ ସୁନିଶ୍ଚିତ କରିବା ଲାଗି 8 ଏପ୍ରିଲ 2015ରେ ଏହି ଯୋଜନାର ଆରମ୍ଭ କରାଯାଇଥିଲା । ତିନୋଟି ବର୍ଗ ଶିଶୁ, କିଶୋର ଏବ ତରୁଣରେ ଏହି ଋଣ ସହଜରେ ଉପଲବ୍ଧ । ଏହି ଯୋଜନା ଅଧୀନରେ ଆୟ ସୃଷ୍ଟିକାରୀ କାର୍ଯ୍ୟକଳାପ ନିମନ୍ତେ 10 ଲକ୍ଷ ଟଙ୍କା ପର୍ଯ୍ୟନ୍ତ ପିଏମଏମୱାଇ ଋଣ ସମ୍ପ୍ରସାରିତ କରାଯିବ । ଉପଯୋଜନା ‘ଶିଶୁ’ ପାଇଁ 50 ହଜାର ଟଙ୍କା ପର୍ଯ୍ୟନ୍ତ, ଉପଯୋଜନା ‘କିଶୋର’ ପାଇଁ 50 ହଜାର ଟଙ୍କାରୁ 5ଲକ୍ଷ ଟଙ୍କା ପର୍ଯ୍ୟନ୍ତ ଏବଂ ଉପଯୋଜନା ‘ତରୁଣ’ ରେ 5 ଲକ୍ଷ ଟଙ୍କାରୁ 10 ଲକ୍ଷ ଟଙ୍କା ପର୍ଯ୍ୟନ୍ତ ଋଣ ଯୋଗାଇ ଦିଆଯିବାର ସୁବିଧା ରହିଛି । ଏପ୍ରିଲ, 2016 ପର ଠାରୁ କୃଷି ଆନୁସଙ୍ଗିକ କାର୍ଯ୍ୟକଳାପ (ଫସଲ ଋଣକୁ ବାଦ ଦେଇ, ଜମି ବିକାଶ ଯେପରିକି କେନାଲ, ଜଳ ସେଚନ, କୂପ ଖନନ ଆଦି) ଏବଂ ଏହାକୁ ସହାୟତା କରୁଥିବା ସେବା, ଜୀବିକା ଏବଂ ଆୟ ସୃଷ୍ଟିକୁ ପ୍ରୋତ୍ସାହନ ଦେଉଥିବା କାର୍ଯ୍ୟ ପାଇଁ ମଧ୍ୟ ପ୍ରଧାନମନ୍ତ୍ରୀ ମୁଦ୍ରା ଯୋଜନାରେ ଋଣ ଦିଆଯାଉଛି ।
ଭାରତ, କିରଗିଜସ୍ଥାନ ଟିକସ ଫାଙ୍କି ସମ୍ବନ୍ଧୀୟ ଚୁକ୍ତିରେ ପ୍ରୋଟୋକଲ ସଂଶୋଧନକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଆୟକର ସମ୍ବନ୍ଧରେ ଦ୍ଵୈତ ଟିକସ ନିରାକରଣ ତଥା ବିତ୍ତୀୟ ଫାଙ୍କି ରୋକିବା ଲାଗି ଭାରତ ସରକାର ଏବଂ କିରଗିଜ ସରକାରଙ୍କ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ରର ସଂଶୋଧନକାରୀ ପ୍ରୋଟୋକଲକୁ ମଞ୍ଜୁରି ପ୍ରଦାନ କରାଯାଇଛି । ଭାରତ ଏବଂ କିରଗିଜ ଗଣରାଜ୍ୟ ମଧ୍ୟରେ ଡିଟିଏଏର ସଂଶୋଧନକାରୀ ପ୍ରୋଟକଲର ଉଦ୍ଦେଶ୍ୟ ହେଉଛି ଅନୁଚ୍ଛେଦ 26 (ସୂଚନାର ଆଦାନପ୍ରଦାନ)କୁ ଅନ୍ତର୍ଜାତୀୟ ମାନକ ଅନୁଯାୟୀ ସଦ୍ୟତମ କରିବା । ଅପଡେଟ ହୋଇଥିବା ଅନୁଚ୍ଛେଦ, ସୂଚନାର ସର୍ବାଧିକ ସମ୍ଭବ ସୀମା ପର୍ଯ୍ୟନ୍ତ ଆଦାନ ପ୍ରଦାନର ବ୍ୟବସ୍ଥା କରିଥାଏ । ଏହି ଡିଟିଏଏର ଅନୁଚ୍ଛେଦ 26ରେ ନୂଆ କରି ଯୋଡ଼ାଯାଇଥିବା ପାରାଗ୍ରାଫ 4 ଏବଂ 5 ରେ ଏକ ସ୍ୱତନ୍ତ୍ର ବ୍ୟବସ୍ଥା ରହିଛି । ଏହି ଅନୁଚ୍ଛେଦ ଅଧୀନରେ ସୂଚନା ପାଇଁ ଅନୁରୋଧ କରାଗଲେ କୌଣସି ଦେଶ ନିଜର ଘରୋଇ ଟିକସ ସ୍ୱାର୍ଥ ଥିବା କିମ୍ବା କୌଣସି ବ୍ୟାଙ୍କ କିମ୍ବା ଅନ୍ୟ କୌଣସି ଆର୍ଥିକ ସଂସ୍ଥା ଦ୍ୱାରା ଧାରଣ କରାଯାଇଛି ବୋଲି କହି ସେହି ସୂଚନା ପ୍ରଦାନ କରିବାକୁ ମନା କରିପାରିବ ନାହିଁ । ଏହି ପ୍ରୋଟକଲ ଭାରତକୁ ଏ ସମ୍ବନ୍ଧରେ ଆହୁରି କ୍ଷମତା ଦେଇଥାଏ । ଯୋଗାଣକାରୀ ରାଷ୍ଟ୍ର ଦ୍ୱାରା ଅଧିକୃତ କରାଯିବା ପରେ ଡିଟିଏଏ ଅନ୍ତର୍ଗତ ପ୍ରାପ୍ତ ସୂଚନାକୁ ଅନ୍ୟ ଆଇନ ପ୍ରବର୍ତ୍ତନ ଉଦ୍ଦେଶ୍ୟ ନିମନ୍ତେ ପ୍ରୟୋଗ କରାଯାଇପାରିବ ।
ଗୁଜରାଟରେ ଆସନ୍ତାକାଲି ବେଞ୍ଜାମିନ ନେତାନ୍ୟାହୁଙ୍କୁ ସ୍ଵାଗତ କରିବେ ପ୍ରଧାନମନ୍ତ୍ରୀ ମୋଦୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ଇସ୍ରାଏଲ ପ୍ରଧାନମନ୍ତ୍ରୀ ଶ୍ରୀ ବେଂଜାମିନ ନେତାନ୍ୟାହୁ ଏବଂ ଶ୍ରୀମତୀ ସାରା ନେତାନ୍ୟାହୁ ଆସନ୍ତାକାଲି ଗୁଜରାଟ ଗସ୍ତରେ ଯାଉଛନ୍ତି । ପ୍ରଥମେ ଶ୍ରୀମତୀ ସାରା ନେତାନ୍ୟାହୁ ଏବଂ ଶ୍ରୀ ବେଂଜାମିନ ନେତାନ୍ୟାହୁଙ୍କୁ ଅହମଦାବାଦ ସହର ପକ୍ଷରୁ ଅଭ୍ୟର୍ଥନା ପ୍ରଦାନ କରାଯିବ । ତାହା ପରେ ସେମାନେ ସାବରମତୀ ଆଶ୍ରମକୁ ଯିବେ ଏବଂ ସେଠାରେ ଜାତିର ପିତା ମହାତ୍ମା ଗାନ୍ଧୀଙ୍କୁ ଶ୍ରଦ୍ଧାଞଳି ଅର୍ପଣ କରିବେ । ପ୍ରଧାନମନ୍ତ୍ରୀ ମୋଦୀ ଏବଂ ପ୍ରଧାନମନ୍ତ୍ରୀ ନେତାନ୍ୟାହୁ ଏହି ଅବସରରେ ଅହମ୍ମଦାବାଦ ପୌରାଂଚଳ ଅନ୍ତର୍ଗତ ଦେଓ ଢୋଲେରା ଗ୍ରାମରେ iCreate ସେଂଟରକୁ ମିଳିତ ଭାବେ ଉଦଘାଟନ କରିବେ । ଦୁଇ ନେତା ଏକ ଷ୍ଟାର୍ଟ-ଅପ ପ୍ରଦର୍ଶନୀ ପରିଦର୍ଶନ କରିବା ସହ ସେଠାରେ ସିଇଓ ଏବଂ ନବସୃଜନକାରୀମାନଙ୍କ ସହ ମତ ବିନିମୟ କରିବେ । ଦୁଇ ପ୍ରଧାନମନ୍ତ୍ରୀ ଭିଡିଓ କନଫରେନ୍ସିଙ୍ଗ ଜରିଆରେ ବନସ୍କାଂଟା ଜିଲାର ସୁଇଗାମ ତାଲୁକାକୁ ଏକ ଭ୍ରାମ୍ୟମାଣ ଲୁଣାଜଳ ପରିସ୍କରଣ ଭ୍ୟାନକୁ ଲୋକାର୍ପଣ କରିବେ । ଏହି ଅବସରରେ ସେଠାରେ ଦୁଇ ନେତା ଏକ ଜନ ସମାବେଶକୁ ମଧ୍ୟ ସମ୍ବୋଧିତ କରିବେ । ପ୍ରଧାନମନ୍ତ୍ରୀ ନେତାନ୍ୟାହୁ ଏବଂ ପ୍ରଧାନମନ୍ତ୍ରୀ ମୋଦୀ ଗୁଜରାଟ ଗସ୍ତ ଅବସରରେ ବନସ୍କାଂଟା ଜିଲାର ଭଦରାଦଠାରେ ଥିବା ଉତ୍କର୍ଷ ପରିବା କେନ୍ଦ୍ର ବୁଲି ଦେଖିବେ । ଏହି ପରିଦର୍ଶନ କାଳରେ କୃଷି ବିଜ୍ଞାନୀମାନେ ସେମାନଙ୍କୁ ଏହି କେନ୍ଦ୍ରର କାର୍ଯ୍ୟ ନେଇ ସମ୍ୟକ ଭାବେ ଅବଗତ କରାଇବେ । ସେହିଭଳି ଦୁଇ ପ୍ରଧାନମନ୍ତ୍ରୀ ଭିଡିଓ କନଫରେନ୍ସିଙ୍ଗ ଜରିଆରେ ଭୁଜ ଜିଲାର କୁକମାଠାରେ ଖଜୁରୀ ଉତ୍ପାଦନ ସମ୍ବନ୍ଧୀତ ଏକ ଉତ୍କର୍ଷ କେନ୍ଦ୍ରକୁ ଉଦଘାଟନ କରିବେ । ଶ୍ରୀ ମୋଦୀ ଏବଂ ଶ୍ରୀ ନେତାନ୍ୟାହୁ ସେଠାକାର ସମବେତ ଚାଷୀମାନଙ୍କ ସହ ମତ ବିନିମୟ କରିବାର ମଧ୍ୟ କାର୍ଯ୍ୟକ୍ରମ ରହିଛି । ଗୁଜରାଟ ଗସ୍ତ ସାରି ପ୍ରଧାନମନ୍ତ୍ରୀ ନେତାନ୍ୟାହୁ ମୁମ୍ବାଇ ଯାତ୍ରା କରିବେ ।
ପ୍ରଧାନମନ୍ତ୍ରୀ ଡିସେମ୍ବର 31, ଏବଂ ଜାନୁୟାରୀ ପହିଲାରେ ଦୁଇଟି ଭିଡିଓ କନଫେରେନ୍ସରେ ଦେବେ ଉଦ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡିସେମ୍ବର 31 ଏବଂ ଜାନୁୟାରୀ ପହିଲାରେ ଦୁଇଟି ଗୁରୁତ୍ଵପୂର୍ଣ୍ଣ ଭିଡିଓ କନଫେରେନ୍ସରେ ଉଦ୍ବୋଧନ ଦେବେ । ପ୍ରଧାନମନ୍ତ୍ରୀ ଡିସେମ୍ବର 31 ରେ କେରଳର ୱାରକାଲଠାରେ ଅବସ୍ଥିତ ପ୍ରସିଦ୍ଧ ଶିବଗିରି ମଠରେ ଆୟୋଜିତ ହେଉଥିବା 85ତମ ଶିବଗିରି ତୀର୍ଥାଟନ ମହୋତ୍ସବର ଉଦ୍ଘାଟନୀ ସମାରୋହକୁ ଭିଡିଓ କନଫେରେନ୍ସ ଯୋଗେ ସମ୍ବୋଧିତ କରିବେ । ଭାରତର ମହାନ ସନ୍ଥ ଓ ସମାଜ ସଂସ୍କାରକ ଶ୍ରୀ ନାରାୟଣ ଗୁରୁଙ୍କ ପବିତ୍ର ପୀଠ ଭାବେ ଶିବଗିରି ବେଶ ଜଣାଶୁଣା । ଜାନୁୟାରୀ ପହିଲାରେ କୋଲକାତାଠାରେ ଅନୁଷ୍ଠିତ ହେବାକୁ ଥିବା ପ୍ରଫେସର ସତ୍ୟେନ୍ଦ୍ର ନାଥ ବୋଷଙ୍କ 125ତମ ଜନ୍ମ ବାର୍ଷିକୀ ଆଦ୍ୟ ସମାରୋହକୁ ପ୍ରଧାନମନ୍ତ୍ରୀ ଭିଡିଓ କନଫେରେନ୍ସ ମାଧ୍ୟମରେ ଉଦ୍ବୋଧନ ଦେବେ । ପ୍ରଫେସର ସତ୍ୟେନ୍ଦ୍ର ନାଥ ବୋଷ କ୍ଵାଣ୍ଟାମ ପଦାର୍ଥ ବିଜ୍ଞାନରେ ଜଣେ ସୂନାମଧନ୍ୟ ଭାରତୀୟ ବୈଜ୍ଞାନିକ । ବୋଷ-ଆଇନିଷ୍ଟାଇନ ପରିସଂଖ୍ୟାନର ଭିତ୍ତି ପ୍ରତିଷ୍ଠାରେ ତାଙ୍କର କ୍ଵାଣ୍ଟାମ ମେକାନିକ୍ସ ବେଶ ଉପଯୋଗୀ ହୋଇପାରିଛି । ପ୍ରଫେସର ବୋଷଙ୍କ ନାମ ଅନୁସାରେ ବୋଷ-ଆଇନିଷ୍ଟାଇନ ପରିସଂଖ୍ୟାନ ନୀତି ଅନୁସରଣ କରୁଥିବା ସୂକ୍ଷ୍ମାତିସୂକ୍ଷ୍ମ କଣିକାକୁ “ବୋଷୋନ” ବୋଲି ବିଜ୍ଞାନରେ କୁହାଯାଇଥାଏ ।
ଭାରତ-କ୍ୟୁବା ଓ ଭାରତ-କୋରିଆ ମଧ୍ୟରେ ଜୈବ ପ୍ରଯୁକ୍ତବିଦ୍ୟା କ୍ଷେତ୍ରରେ ଦ୍ୱିପାକ୍ଷିକ ଚୁକ୍ତି ସମ୍ପର୍କରେ କ୍ୟାବିନେଟକୁ ଅବଗତ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ୍ ବୈଠକକୁ ଭାରତ ଓ କ୍ୟୁବା ତଥା ଭାରତ ଓ କୋରିଆ ମଧ୍ୟରେ ଜୈବ ପ୍ରଯୁକ୍ତବିଦ୍ୟା କ୍ଷେତ୍ରରେ ସ୍ୱାକ୍ଷରିତ ହୋଇଥିବା 2 ଟି ଦ୍ୱିପାକ୍ଷିକ ଚୁକ୍ତି ସମ୍ପର୍କରେ ଅବଗତ କରାଯାଇଥିଲା । ଏହି ଏମଓୟୁ ଯଥାକ୍ରମେ 2018 ଜୁନ୍ 22 ରେ କ୍ୟୁବାର ହାଭାନା ଓ 2018 ଜୁଲାଇ 9 ତାରିଖରେ ନୂଆଦିଲ୍ଲୀରେ ସ୍ୱାକ୍ଷରିତ ହୋଇଥିଲା । ବିଜ୍ଞାନ ଓ ପ୍ରଯୁକ୍ତବିଦ୍ୟା କ୍ଷେତ୍ରରେ ସହଯୋଗ ଓ ଉଦ୍ଦେଶ୍ୟର ସହମତି ଦିଗରେ ଏହି ଏମଓୟୁ ଯଥାକ୍ରମେ କ୍ୟୁବା ଓ କୋରିଆ ସହ ହୋଇଥିଲା ଯେଉଁଠି ଏ କ୍ଷେତ୍ରରେ ବିଶେଷଜ୍ଞତା ରହିଥିବ । ମୁଖ୍ୟ ପ୍ରଭାବ ଏହି ଏମଓୟୁରେ ଜୈବ ପ୍ରଯୁକ୍ତିବିଦ୍ୟା ଶିକ୍ଷା, ପ୍ରଶିକ୍ଷଣ, ଗବେଷଣା କ୍ଷେତ୍ରରେ ନିର୍ଦ୍ଧିଷ୍ଟ ରଣନୀତିକ ଯୋଜନାକୁ ସାମିଲ କରି ଏସ୍ଏଣ୍ଡଟି କୂଟନୀତିକ କୌଶଳର ନବସୃଜନ ନିମନ୍ତେ ସହଯୋଗ ପାଇଁ ଭବିଷ୍ୟତର କାର୍ଯ୍ୟସୂଚୀ ପ୍ରସ୍ତୁତ କରିବା ଲାଗି ଭାରତ ଓ କ୍ୟୁବା ଏବଂ ଭାରତ ଓ କୋରିଆ ମଧ୍ୟରେ ଦ୍ୱିପାକ୍ଷିକ ସମ୍ବନ୍ଧକୁ ସୁଦୃଢ଼ କରିବା ପାଇଁ ହସ୍ତାକ୍ଷର କରାଯାଇଛି । ଏହି ପ୍ରସ୍ତାବରେ ଜୀବବିଜ୍ଞାନ ଓ ସମ୍ବନ୍ଧିତ କ୍ଷେତ୍ରରେ 5 ବର୍ଷର ଅବଧି ପାଇଁ 50 ରୁ ଅଧିକ ସ୍ନାତକୋତ୍ତର ଓ ପିଏଚଡି ଡିଗ୍ରୀଧାରୀଙ୍କ ପାଇଁ ରୋଜଗାର ସୃଷ୍ଟିର ସମ୍ଭାବନା ରହିଛି ।
ମୁମ୍ବାଇର ଜୁହୁ ବେଳାଭୂମିରେ ଆୟୋଜିତ କ୍ଲିନାଥନକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମୁମ୍ବାଇର ଜୁହୁ ବେଳାଭୂମିରେ ଆୟୋଜିତ କ୍ଲିନାଥନ୍ ଉପରେ ଡକ୍ଟର ଜିତେନ୍ଦ୍ର ସିଂହଙ୍କ ଏକ ଟୁଇଟ୍‌କୁ ସେୟାର କରି ଏହାର ଆଭିମୁଖ୍ୟକୁ ପ୍ରଶଂସା କରିଛନ୍ତି । କ୍ଲିନାଥନ୍‌ରେ ସାମିଲ ସମସ୍ତ ଲୋକଙ୍କୁ ଶ୍ରୀ ମୋଦୀ ପ୍ରଶଂସା କରିଛନ୍ତି ଏବଂ କହିଛନ୍ତି ଯେ ଆମର ଉପକୂଳକୁ ସଫା ରଖିବା ଉପରେ ଧ୍ୟାନ ଦେବା ଜରୁରୀ ଅଟେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ପ୍ରଶଂସନୀୟ … ଏହି ପ୍ରୟାସରେ ଜଡିତ ସମସ୍ତଙ୍କୁ ମୁଁ ପ୍ରଶଂସା କରୁଛି । ଏକ ଦୀର୍ଘ ଏବଂ ସୁନ୍ଦର ଉପକୂଳ ସହିତ ଭାରତ ଆଶୀର୍ବାଦ ପ୍ରାପ୍ତ ହୋଇଛି ଏବଂ ଆମର ଉପକୂଳକୁ ସଫା ରଖିବା ଉପରେ ଧ୍ୟାନ ଦେବା ଜରୁରୀ ଅଟେ ।”
ଶ୍ରୀ ହରିବଂଶ ରାଜ୍ୟସଭାର ଉପାଧ୍ୟକ୍ଷ ନିର୍ବାଚିତ ହେବା ପରେ ପ୍ରଧାନମନ୍ତ୍ରୀଙ୍କ ମନ୍ତବ୍ୟ

ରାଜ୍ୟସଭାର ଉପାଧ୍ୟକ୍ଷ ଭାବେ ନିର୍ବାଚିତ ହେବା ପରେ ଶ୍ରୀ ହରିବଂଶଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । ନିର୍ବାଚନର କିଛି ସମୟ ପରେ ଉଚ୍ଚ ସଦନରେ ବକ୍ତବ୍ୟ ରଖି ପ୍ରଧାନମନ୍ତ୍ରୀ ଆନନ୍ଦ ପ୍ରକାଶ କରିଥିଲେ ଯେ ଆରୋଗ୍ୟ ଲାଭ କରିବା ପରେ ସଦନର ନେତା ଶ୍ରୀ ଅରୁଣ ଜେଟଲୀ ଗୃହକୁ ଫେରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଆମେ ଆଜି ଭାରତ ଛାଡ ଆନ୍ଦୋଳନର ବାର୍ଷିକୋତ୍ସବ ପାଳନ କରୁଛେ । ସେ କହିଲେ ଯେ ଶ୍ରୀ ହରିବଂଶ ବାଲିଆ ଅଧିବାସୀ, ଯେଉଁ ଭୂମିକି 1857 ମସିହା ସ୍ୱାଧୀନତା ସଂଗ୍ରାମରୁ ଆରମ୍ଭ କରି ସ୍ୱାଧୀନତା ଆନ୍ଦୋଳନ ସହିତ ଜଡିତ । ପ୍ରଧାନମନ୍ତ୍ରୀ କହିଲେ ଯେ ଶ୍ରୀ ହରିବଂଶ ଲୋକନାୟକ ଜୟ ପ୍ରକାଶ ନାରାୟଣଙ୍କ ଦ୍ୱାରା ଅନୁପ୍ରାଣିତ । ପ୍ରଧାନମନ୍ତ୍ରୀ ସ୍ମରଣ କରିଥିଲେ ଯେ ଶ୍ରୀ ହରିବଂଶ ମଧ୍ୟ ପୂର୍ବତନ ପ୍ରଧାନମନ୍ତ୍ରୀ ଚନ୍ଦ୍ରଶେଖରଜୀଙ୍କ ସହ ମିଶି କାର୍ଯ୍ୟ କରିଛନ୍ତି । ପ୍ରଧାନମନ୍ତ୍ରୀ କହିଲେ ଯେ ଚନ୍ଦ୍ରଶେଖରଙ୍କ ସହ ନିବିଡ ଭାବେ କାର୍ଯ୍ୟ କରିଥିବାରୁ ଶ୍ରୀ ହରିବଂଶ ଆଗୁଆ ଜାଣିଥିଲେ ଯେ ଚନ୍ଦ୍ରଶେଖର ଖୁବ ଶୀଘ୍ର ଇସ୍ତଫା ପ୍ରଦାନ କରିବେ । ତେବେ ସେ ତାଙ୍କ ନିଜ ଖବର କାଗଜରେ ଏହି ଖବର ପ୍ରକାଶ କରାଇନଥିଲେ । ଏହା ନୈତିକତା ଏବଂ ଜନସେବା ପ୍ରତି ତାଙ୍କର ସଂକଳ୍ପବଦ୍ଧତାକୁ ଦର୍ଶାଇଥାଏ । ପ୍ରଧାନମନ୍ତ୍ରୀ କହିଲେ ଯେ ଶ୍ରୀ ହରିବଂଶ ଅନେକ ପଢାଲେଖା କରିଛନ୍ତି । ସେ କହିଲେ ଯେ ଅନେକ ବର୍ଷ ଧରି ଶ୍ରୀ ହରିବଂଶ ସମାଜର ସେବା କରିଛନ୍ତି । ଶ୍ରୀ ନରେନ୍ଦ୍ର ମୋଦୀ ରାଜ୍ୟସଭାର ଉପାଧ୍ୟକ୍ଷ ନିର୍ବାଚନରେ ଭାଗ ନେଇଥିବାରୁ ଶ୍ରୀ ବି.କେ ପ୍ରସାଦଙ୍କୁ ମଧ୍ୟ ଅଭିନନ୍ଦନ ଜଣାଇଥିଲେ । ନିର୍ବାଚନର ସଠିକ ପରିଚାଳନା ପାଇଁ ସେ ଅଧ୍ୟକ୍ଷ ତଥା ସମସ୍ତ ସଦସ୍ୟଙ୍କୁ ଧନ୍ୟବାଦ ଦେଇଥିଲେ ।
ସଡ଼କ ପରିବହନ ଏବଂ ସଡ଼କ ଉଦ୍ୟୋଗ କ୍ଷେତ୍ରରେ ଭାରତ-ରୁଷ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ସଡ଼କ ପରିବହନ ଏବଂ ସଡ଼କ ଉଦ୍ୟୋଗ କ୍ଷେତ୍ରରେ ଭାରତ ଏବଂ ରୁଷ ମଧ୍ୟରେ ଦ୍ୱିପାକ୍ଷିକ ସହଯୋଗ ଲାଗି ବୁଝାମଣାପତ୍ରକୁ ଅନୁମୋଦନ କରିଛନ୍ତି । ରୁଷର ରାଷ୍ଟ୍ରପତିଙ୍କ ଭାରତ ଗସ୍ତ ଅବସରରେ ଏହି ବୁଝାମଣାପତ୍ର ସ୍ୱାକ୍ଷରିତ ହେବ । ଯାତାୟାତ ଏବଂ ରାଜପଥ କ୍ଷେତ୍ରରେ ସହଯୋଗ ଲାଗି ଔପଚାରିକ ମଞ୍ଚ ପ୍ରତିଷ୍ଠା ଏବଂ ବିକାଶ କରିବାକୁ ଦୃଷ୍ଟିରେ ରଖି ସଡ଼କ ପରିବହନ ଏବଂ ସଡ଼କ ଉଦ୍ୟୋଗ କ୍ଷେତ୍ରରେ ବୁଝାମଣାପତ୍ରକୁ ଦୁଇ ଦେଶ ମିଶି ପ୍ରସ୍ତୁତ କରିଛନ୍ତି ଏବଂ ଚୁଡ଼ାନ୍ତ ରୂପ ଦେଇଛନ୍ତି । ସଡ଼କ ପରିବହନ ଏବଂ ସଡ଼କ ଉଦ୍ୟୋଗ କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ଦ୍ୱାରା ଉଭୟ ଦେଶକୁ ଲାଭ ମିଳିବ । ରୁଷ ସହିତ ସହଯୋଗ ଏବଂ ଆଦାନପ୍ରଦାନରେ ବୃଦ୍ଧି ଦ୍ୱାରା ସଡ଼କ ଯାତାୟାତ ଏବଂ ସଡ଼କ ଉଦ୍ୟୋଗ ତଥା କୁଶଳ ଯାତାୟାତ ପ୍ରଣାଳୀ (ITS)ରେ ସଂଚାର ଏବଂ ସହଯୋଗ ସମ୍ବନ୍ଧୀୟ ପ୍ରଭାବଶାଳୀ ଏବଂ ଦୀର୍ଘକାଳୀନ ଦ୍ୱିପାକ୍ଷିକ ସମ୍ପର୍କକୁ ପ୍ରତିଷ୍ଠା କରିବାରେ ସହାୟତା ମିଳିପାରିବ । ଏହାଦ୍ୱାରା ସଡ଼କ ଢାଞ୍ଚାର ପରିଚାଳନା ଏବଂ ଆୟୋଜନ ଏବଂ ସଡ଼କ ବ୍ୟବସ୍ଥା ପରିଚାଳନା, ଯାତାୟାତ ନୀତି, ପ୍ରଯୁକ୍ତି ଏବଂ ରାଜପଥର ପରିଚାଳନା ଏବଂ ଏହାର ନିର୍ମାଣ ଲାଗି ମାନଦଣ୍ଡ ପ୍ରତିଷ୍ଠା କରିବାରେ ସହାୟତା ମିଳିପାରିବ । ଏହାବ୍ୟତୀତ ଭାରତ ଏବଂ ରୁଷ ମଧ୍ୟରେ ଦ୍ୱିପାକ୍ଷିକ ସମ୍ପର୍କ ସୁଦୃଢ଼ ହେବ ।
ଭାରତ ଓ ଜାପାନ ମଧ୍ୟରେ ପର୍ଯ୍ୟାବରଣ ସହଯୋଗ ବୁଝାମଣାକୁ କେନ୍ଦ୍ର କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଓ ଜାପାନ ମଧ୍ୟରେ ପର୍ଯ୍ୟାବରଣ କ୍ଷେତ୍ରରେ ସହଯୋଗ ନିମନ୍ତେ ସ୍ୱାକ୍ଷରିତ ବୁଝାମଣାକୁ ମଞ୍ଜୁରି ପ୍ରଦାନ କରାଯାଇଛି । ଏହି ବୁଝାମଣାପତ୍ର 2018 ମସିହା ଅକ୍ଟୋବର 29ତାରିଖ ଦିନ ଭାରତର ମାନ୍ୟବର ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଜାପାନ ଗସ୍ତରେ ଯିବାବେଳେ ସ୍ୱାକ୍ଷରିତ ହୋଇଥିଲା । ଉପକାରିତା ଏହି ବୁଝାମଣା ପତ୍ର ସ୍ୱାକ୍ଷରିତ ହୋଇ କାର୍ଯ୍ୟକାରୀ ହେଲେ ଭାରତ ଏବଂ ଜାପାନ ମଧ୍ୟରେ ପର୍ଯ୍ୟାବରଣ ସୁରକ୍ଷା ଏବଂ ପରିଚାଳନା କ୍ଷେତ୍ରରେ ଘନିଷ୍ଠ ସହଯୋଗ ସ୍ଥାପିତ ହେବ ଏବଂ ପ୍ରାକୃତିକ ସଂପଦର ସମାନତା, ପାରସ୍ପରିକତା ଏବଂ ଉଭୟ ରାଷ୍ଟ୍ରଙ୍କ ହିତ ସାଧନ ଦିଗରେ ବିଭିନ୍ନ ପ୍ରକାର ଆଇନଗତ ତଥା ନ୍ୟାୟିକ ବ୍ୟବସ୍ଥା କାର୍ଯ୍ୟକାରୀ ହୋଇପାରିବ । ଅଧିକନ୍ତୁ, ଏହି ବୁଝାମଣାପତ୍ର ମାଧ୍ୟମରେ ଦୁଇ ରାଷ୍ଟ୍ର ପରସ୍ପରଙ୍କୁ ପର୍ଯ୍ୟାବରଣ ସୁରକ୍ଷା ସଂପର୍କୀତ ସୂଚନା ଏବଂ ପ୍ରଯୁକ୍ତି ଆଦାନପ୍ରଦାନ କରିବେ । ପର୍ଯ୍ୟାବରଣ କ୍ଷେତ୍ରରେ ଅବନତି ଏବେ ବିଶ୍ୱବ୍ୟାପୀ ଏକ ସାମାଜିକ, ଆର୍ଥିକ ସମସ୍ୟା ରୂପେ ଦେଖାଦେଇଛି ଏବଂ ତାହା ସମାଜର ସାମଗ୍ରିକ ପ୍ରଗତି ଏବଂ ସୁରକ୍ଷା କ୍ଷେତ୍ରରେ ଅନ୍ତରାୟ ସୃଷ୍ଟି କରୁଛି । ଏହି ବୁଝାମଣା ପତ୍ର ମାଧ୍ୟମରେ ଭାରତ ଓ ଜାପାନ ପାରସ୍ପରିକ ସ୍ୱାର୍ଥ ସମ୍ବଳିତ ପର୍ଯ୍ୟାବରଣ ସୁରକ୍ଷା କାର୍ଯ୍ୟକ୍ରମ କାର୍ଯ୍ୟକାରୀ କରିବା ସହ ସୂଚନା ଓ ପ୍ରଯୁକ୍ତି ଆଦାନ ପ୍ରଦାନ କରିପାରିବେ ଯାହାକି ପର୍ଯ୍ୟାବରଣ ସୁରକ୍ଷା, ପରିଚାଳନା ଏବଂ ଜଳବାୟୁ ପରିବର୍ତ୍ତନକୁ ରୋକିବା ଏବଂ ଜୈବ ବିବିଧତା ସୁରକ୍ଷା ଲାଗ ବେଶ ଉପକାରସିଦ୍ଧ ବୋଲି ପ୍ରମାଣିତ ହେବ ।
ଭାରତ ଓ ଦକ୍ଷିଣ ଆଫ୍ରିକା ମିଳିତ ଭାବେ ଡ଼ାକ ଟିକଟ ଜାରି ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ‘ଭାରତ ଏବଂ ଦକ୍ଷିଣ ଆଫ୍ରିକା ମଧ୍ୟରେ ରଣନୀତିକ ଭାଗିଦାରୀର 20 ବର୍ଷ’ ଅବସରରେ ମିଳିତ ଡ଼ାକ ଟିକଟ ଜାରି ପ୍ରସ୍ତାବକୁ ପ୍ରଧାନମନ୍ତ୍ରୀଙ୍କ ପକ୍ଷରୁ ଉଚ୍ଚ ପ୍ରଶଂସା କରାଯାଇଛି । ଏହି ମିଳିତ ଡାକଟିକଟ 2000 ଜୁନରେ ଉନ୍ମୋଚନ କରାଯାଇଥିଲା । ଭାରତ-ଦକ୍ଷିଣ ଆଫ୍ରିକା ସ୍ମାରକ ଡାକ ଟିକଟ: ମିଳିତ ଭାବେ ଜାରି କରାଯାଇଥିବା ଏହି ଡାକଟିକଟରେ ଦୀନଦୟାଲ ଉପାଧ୍ୟାୟ ଏବଂ ଦକ୍ଷିଣ ଆଫ୍ରିକାର ଓଲିଭର ରେଜିନାଲଡ ଟାମ୍ବୋଙ୍କ ପ୍ରତିଛବି ରହିଛି । ଏ ସମ୍ପର୍କରେ ଭାରତ-ଦକ୍ଷିଣ ଆଫ୍ରିକା ମଧ୍ୟରେ ଏକ ବୁଝାମଣା ପତ୍ର ମେ’ 2018ରେ ସ୍ୱାକ୍ଷରିତ ହୋଇଥିଲା ।
ଚତୁର୍ଥ ଅନ୍ତର୍ଜାତୀୟ ଯୋଗ ଦିବସରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ଯୋଗ ବିଶ୍ୱର ସବୁଠୁ ଶକ୍ତିଶାଳୀ “ଏକତ୍ରୀକରଣ ଶକ୍ତି”ରେ ପରିଣତ ହୋଇଛି ବୋଲି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଆଜି କହିଛନ୍ତି । ଉତ୍ତରାଖଣ୍ଡର ଡେରାଡୁନସ୍ଥିତ ବନ୍ୟ ଗବେଷଣା ପ୍ରତିଷ୍ଠାନ ପରିସରରେ ଆୟୋଜିତ ଚତୁର୍ଥ ଅନ୍ତର୍ଜାତୀୟ ଯୋଗ ଦିବସରେ ଉଦବୋଧନ ଦେଇ ପ୍ରଧାନମନ୍ତ୍ରୀ ଏହା କହିଥିଲେ । ବନ୍ୟ ଗବେଷଣା ପ୍ରତିଷ୍ଠାନ ପରିସରରେ 50 ହଜାର ଯୋଗ ଉତ୍ସାହୀ ଏବଂ ସ୍ୱେଚ୍ଛାସେବୀଙ୍କ ସହିତ ପ୍ରଧାନମନ୍ତ୍ରୀ ଯୋଗାସନ, ପ୍ରାଣାୟାମ ଏବଂ ଧ୍ୟାନ କରିଥିଲେ । “ଏହା ସମସ୍ତଙ୍କ ପାଇଁ ଗର୍ବ କରିବାର ସମୟ, ଆଜି ସାରା ବିଶ୍ୱରେ ଲୋକମାନେ ସୂର୍ଯ୍ୟଙ୍କ ଆଲୋକ ଏବଂ ଉଷ୍ମତାକୁ ଯୋଗ ସହିତ ଅନୁଭବ କରୁଛନ୍ତି । ଡେରାଡୁନରୁ ଡବଲିନ, ସାଂଘାଇରୁ ଚିକାଗୋ ଏବଂ ଜାକର୍ତ୍ତାରୁ ଜୋହାନ୍ସବର୍ଗ, ଯୋଗ ବର୍ତ୍ତମାନ ଚାରିଆଡ଼େ ବ୍ୟାପ୍ତ ହୋଇଛି”, ପ୍ରଧାନମନ୍ତ୍ରୀ କହିଥିଲେ । ସାରା ବିଶ୍ୱରେ ଥିବା ଯୋଗ ଉତ୍ସାହୀମାନଙ୍କୁ ସ୍ପଷ୍ଟ ସନ୍ଦେଶ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ସାରା ବିଶ୍ୱ ଆଜି ଯୋଗର ଆଶୀର୍ବାଦ ଲାଭ କରିଛି ଏବଂ ପ୍ରତି ବର୍ଷ ଅନ୍ତର୍ଜାତୀୟ ଯୋଗ ଦିବସ ପାଳନ କରାଯିବାରୁ ଏହା ସ୍ପଷ୍ଟ ଭାବେ ପ୍ରତିଫଳିତ ହେଉଛି । ସେ ଆହୁରି ଉଲ୍ଲେଖ କରିଥିଲେ ଯେ ଉତ୍ତମ ସ୍ୱାସ୍ଥ୍ୟ ଏବଂ କଲ୍ୟାଣ ପାଇଁ ଯୋଗ ଦିବସ ଏକ ବିରାଟ ଜନ ଆନ୍ଦୋଳନରେ ପରିଣତ ହୋଇଛି । ପ୍ରଧାନମନ୍ତ୍ରୀ କହିଥିଲେ ଯେ ସାରା ବିଶ୍ୱର ସମ୍ମାନ ଲାଭ କରିବାକୁ ହେଲେ ଆମେ ନିଜ ଐତିହ୍ୟ ଏବଂ ପରମ୍ପରାକୁ ସମ୍ମାନ ଜଣାଇବାରେ କାର୍ପଣ୍ୟ ପ୍ରଦର୍ଶନ କରିବା ଅନୁଚିତ । ସେ କହିଥିଲେ ଯେ ଯୋଗ ସୁନ୍ଦର କାରଣ ଏହା ପ୍ରାଚୀନ ତଥାପି ଆଧୁନିକ, ଏହା ସ୍ଥିର ତଥାପି ପରିବର୍ତ୍ତନଶୀଳ; ଏଥିରେ ଆମ ଅତୀତ ଏବଂ ବର୍ତ୍ତମାନର ଶ୍ରେଷ୍ଠତ୍ୱ ରହିଛି ଏବଂ ଏହା ଆମ ଭବିଷ୍ୟତ ପାଇଁ ଆଶାର କିରଣ । ଯୋଗର ସମ୍ଭାବନା ବିଷୟରେ ପ୍ରଧାନମନ୍ତ୍ରୀ କହିଥିଲେ ଯେ ବ୍ୟକ୍ତିଗତ ଏବଂ ସାମାଜିକ ଭାବେ ଲୋକମାନେ ସମ୍ମୁଖୀନ ହେଉଥିବା ଅଧିକାଂଶ ସମସ୍ୟାର ସମାଧାନ ଯୋଗରେ ରହିଛି । ଅବସାଦ ଏବଂ ଅଯଥା ଚିନ୍ତା ଦୂର କରି ଯୋଗ ଏକ ଶାନ୍ତ, ସୃଜନଶୀଳ ଏବଂ ସାମଗ୍ରୀକ ଜୀବନ ଆଡ଼କୁ ନେଇଯାଇପାରେ । ବିଭାଜନ ବଦଳରେ, ଯୋଗ ଏକତ୍ର କରିଥାଏ । ଶତ୍ରୁତା ବଢ଼ାଇବା ବଦଳରେ ଯୋଗ ସମସ୍ତଙ୍କୁ ବନ୍ଧୁତାର ବନ୍ଧନରେ ବାନ୍ଧିଥାଏ । ଯୋଗ ଯନ୍ତ୍ରଣା ବୃଦ୍ଧି କରିବା ବଦଳରେ ଉପଶମ କରିଥାଏ ବୋଲି ସେ ଉଲ୍ଲେଖ କରିଥିଲେ ।
ସ୍ୱାସ୍ଥ୍ୟ ଓ ଚିକିତ୍ସା ବିଜ୍ଞାନ କ୍ଷେତ୍ରରେ ସହଯୋଗ ଲାଗି ଭାରତ - ଉଜବେକିସ୍ତାନ ଚୁକ୍ତିକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ସ୍ୱାସ୍ଥ୍ୟ ଏବଂ ଚିକିତ୍ସା ବିଜ୍ଞାନ କ୍ଷେତ୍ରରେ ସହଯୋଗ ଲାଗି ଭାରତ ଓ ଉଜବେକିସ୍ତାନ ମଧ୍ୟରେ ଚୁକ୍ତିକୁ ମଞ୍ଜୁର କରିଛନ୍ତି । ଏହି ଚୁକ୍ତିରେ ନିମ୍ନୋକ୍ତ କ୍ଷେତ୍ରରେ ସହଯୋଗ ପାଇଁ ବ୍ୟବସ୍ଥା ରହିଛି : ଡାକ୍ତରୀ ଶିକ୍ଷା ସଂସ୍ଥାନ ଏବଂ ଔଷଧ ଉତ୍ପାଦ ସଂସ୍ଥାନଗୁଡ଼ିକର ଶିକ୍ଷା ଏବଂ ଗବେଷଣାଗାର ସଂକ୍ରାନ୍ତ ସରଞ୍ଜାମ ସମେତ ଚିକିତ୍ସା ଉପକରଣ ବ୍ୟବସାୟ ବିକାଶ କ୍ଷେତ୍ରରେ ରହିଥିବା ସମ୍ଭାବନାକୁ ସମ୍ପ୍ରସାରଣ କରିବା; 2. ପ୍ରାଥମିକ ସ୍ୱାସ୍ଥ୍ୟ ସେବାକୁ ସୁଦୃଢ଼ କରିବା ଏବଂ ସ୍ୱାସ୍ଥ୍ୟ ସେବା ସୁବିଧା ପ୍ରତିଷ୍ଠା; ଚିକିତ୍ସା ଏବଂ ସ୍ୱାସ୍ଥ୍ୟ ଗବେଷଣା ବିକାଶ ସହିତ ଏହି କ୍ଷେତ୍ରରେ ଅଭିଜ୍ଞତାର ବିନିମୟ; ଟେଲିମେଡ଼ିସିନ ଏବଂ ବୈଦ୍ୟୁତିକ ସ୍ୱାସ୍ଥ୍ୟ ସୂଚନା ବ୍ୟବସ୍ଥା କ୍ଷେତ୍ରରେ ଅଭିଜ୍ଞତାର ଆଦାନପ୍ରଦାନ; ମାତୃ ଏବଂ ଶିଶୁ ସ୍ୱାସ୍ଥ୍ୟ ସୁରକ୍ଷା; ମହାମାରୀ ଚିକିତ୍ସା ଅନୁଧ୍ୟାନ ଏବଂ ସଂକ୍ରାମକ ଏବଂ ଅଣସଂକ୍ରାମକ ରୋଗ ନିୟନ୍ତ୍ରଣ କ୍ଷେତ୍ରରେ କୌଶଳ ଏବଂ ରଣନୀତିର ବିକାଶ ଏବଂ ଉନ୍ନତି; ଔଷଧ ଏବଂ ଔଷଧିୟ ଉତ୍ପାଦ କ୍ଷେତ୍ରରେ ନିୟମନ ଆପୋସ ସ୍ୱାର୍ଥ ଜଡ଼ିତ ଅନ୍ୟ କ୍ଷେତ୍ର ସହଯୋଗର ବିସ୍ତୃତ ବିବରଣୀ ପ୍ରସ୍ତୁତ କରିବା ଏବଂ ଚୁକ୍ତି କାର୍ଯ୍ୟକାରୀତା ଅନୁଧ୍ୟାନ ଲାଗି ଏକ ମିଳିତ କାର୍ଯ୍ୟଗୋଷ୍ଠୀ ଗଠନ କରାଯିବ ।
କୃଷି ଓ ଆନୁସଙ୍ଗିକ କ୍ଷେତ୍ରରେ ସହଯୋଗ ଲାଗି ଭାରତ-ଲେବାନନ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ କୃଷି ଏବଂ ଆନୁସଙ୍ଗିକ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଲେବାନନ ମଧ୍ୟରେ ବୁଝାମଣାପତ୍ର (ଏମଓୟୁ)ରେ ସ୍ୱାକ୍ଷର ପ୍ରସ୍ତାବକୁ ମଞ୍ଜୁରି ଦେଇଛନ୍ତି । କୃଷି ଏବଂ ଆନୁସଙ୍ଗିକ କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ଦ୍ୱାରା ଉଭୟ ଦେଶ ପାରସ୍ପରିକ ଲାଭ ପାଇପାରିବେ । ଏମଓୟୁ ଦୁଇ ଦେଶରେ ଶ୍ରେଷ୍ଠ କୃଷି ପଦ୍ଧତିକୁ ବୁଝିବାରେ ପ୍ରୋତ୍ସାହନ ଦେବ ଏବଂ କୃଷକମାନଙ୍କ ଉତ୍ପାଦକତା ବୃଦ୍ଧି ଏବଂ ବିଶ୍ୱ ବଜାର ସୁଧାରିବାରେ ସହାୟକ ହେବ । ଏମଓୟୁ ଫଳରେ ପରସ୍ପରର ଶ୍ରେଷ୍ଠ ପ୍ରଚଳନକୁ ଆପଣାଇବା ଏବଂ ବିଶ୍ୱ ବଜାରରେ ପ୍ରସାର ବୃଦ୍ଧି କରି କୃଷି ଉତ୍ପାଦନ ଏବଂ ଉତ୍ପାଦକତା ବୃଦ୍ଧି କରିବାରେ ସହାୟତା ମିଳିପାରିବ, ଯ’ଦ୍ଵାରା ଉତ୍ପାଦନ ଏବଂ ଉତ୍ପାଦକତା ବଢ଼ାଇବାରେ ଅଭିନବ କୌଶଳର ଉପଯୋଗ ହେବ ଏବଂ ଫଳସ୍ୱରୂପ ଖାଦ୍ୟ ସୁରକ୍ଷା ସୁଦୃଢ଼ ହୋଇପାରିବ ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଦେଶର ବିଭିନ୍ନ ସ୍ଥାନର ଆଶାକର୍ମୀ

ଦେଶର ପ୍ରାୟ 90 ଜଣ ଆଶାକର୍ମୀ ଆଜି (ଗୁରୁବାର) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଆଶାକର୍ମୀଙ୍କ ପାରିଶ୍ରମିକ ବୃଦ୍ଧି ସହ ସେମାନଙ୍କ ପାଇଁ ବୀମା କବଚ ଘୋଷଣା କରାଯାଇଥିବାରୁ ସେମାନେ ଖୁସି ବ୍ୟକ୍ତ କରି ପ୍ରଧାନମନ୍ତ୍ରୀଙ୍କୁ ଶୁଭେଚ୍ଛା ଜଣାଇଥିଲେ । ପ୍ରଧାନମନ୍ତ୍ରୀ କିଛିଦିନ ତଳେ ଦେଶର ଆଶା କର୍ମୀ ଏବଂ ଅଙ୍ଗନବାଡି କର୍ମୀମାନଙ୍କ ସହିତ ଭିଡିଓ କନଫରେନସିଂ ଜରିଆରେ ତାଙ୍କର ମତ ବିନିମୟ ବିଷୟକୁ ସ୍ମରଣ କରିଥିଲେ । ସେହିଦିନ ଆଶା କର୍ମୀମାନଙ୍କର ଅନୁଭୂତିଗୁଡିକୁ ପ୍ରଶଂସା କରିଥିଲେ ଏବଂ କହିଥିଲେ ଯେ ସେଗୁଡିକ ଅନ୍ୟମାନଙ୍କ ପାଇଁ ଉଦାହରଣ ହେବ । ଆଜି, ଆଶା କର୍ମୀମାନେ ସଠିକ ସମୟରେ ସଠିକ କାର୍ଯ୍ୟକ୍ରମ ଜରିଆରେ ସେମାନେ କିଭଳି ଭାବେ ଗରିବ ମା’ ଓ ଶିଶୁମାନଙ୍କ ଜୀବନ ରକ୍ଷା କରୁଛନ୍ତି ସେମାନଙ୍କ ଅନୁଭୂତିକୁ ବିସ୍ତୃତ ଭାବେ ବର୍ଣ୍ଣନା କରିଥିଲେ । ପ୍ରଧାନମନ୍ତ୍ରୀ ଆଶା କର୍ମୀମାନଙ୍କର ଦକ୍ଷତା ଏବଂ ନିଷ୍ଠାପରତାକୁ ଭୂରି ଭୂରି ପ୍ରଶଂସା କରିଥିଲେ । କାଲାଜରର ମୂଳତ୍ପାଟନ ଦିଗରେ ସେମାନଙ୍କ କାର୍ଯ୍ୟକୁ ବିଲ୍ ଏବଂ ମିଲିଣ୍ଡା ଗେଟ୍ସ ପ୍ରଶଂସା କରିଥିବା ବିଷୟରେ ସେ ସ୍ମରଣ କରିଥିଲେ । ଗ୍ରାମାଂଚଳ ଜୀବନଶୈଳୀରେ ଗୁଣାତ୍ମକ ମାନ ବୃଦ୍ଧି କ୍ଷେତ୍ରରେ ସରକାରୀ ପ୍ରତିଷ୍ଠାନଗୁଡିକୁ ସହଯୋଗ କରି ସେମାନଙ୍କ କାର୍ଯ୍ୟ ନିଷ୍ଠା ଏବଂ କୁଶଳତାର ଯୋଗଦାନ କରିବା ପାଇଁ ସେ ଉତ୍ସାହିତ କରିଥିଲେ । ସରକାରୀ ଯୋଜନାଗୁଡିକ କିଭଳି ଗରିବ ଲୋକମାନଙ୍କୁ ସଶକ୍ତ କରିବା ସହିତ ଦାରିଦ୍ର୍ୟର ମୁକାବିଲା ଦିଗରେ କାର୍ଯ୍ୟ କରୁଛି ସେ ବିଷୟରେ ପ୍ରଧାନମନ୍ତ୍ରୀ କହିଥିଲେ । କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରୀ ଶ୍ରୀ ଜେ.ପି.ନଡ୍ଡା ମଧ୍ୟ ଏହି ଶୁଭେଚ୍ଛାମୂଳକ ମତବିନିମୟ ଅବସରରେ ଉପସ୍ଥିତ ଥିଲେ ।